…………………

………………… 2020 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**Д О К Л А Д**

**от**

**д-р Лозана Василева – заместник-министър на земеделието, храните и горите**

**Относно:** Проект на Наредба за прилагане на мярка 21„Извънредно временно подпомагане за земеделските стопани и Малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО МИНИСТЪР,**

На основание чл. 9а, т. 2 от Закона за подпомагане на земеделските производители, внасям за одобряване проект на Наредба за прилагане на мярка 21 “Извънредно временно подпомагане за земеделските стопани и Малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г.

**Основните причини за предложението за наредба се състоят в следното:**

Разпространението на COVID-19 и предприеманите мерки за неговото ограничаване и справяне със здравната и задълбочаващата се икономическа криза в световен мащаб доведе до нарастване на предизвикателствата пред земеделското производство и агрохранителната индустрия. От една страна, това създаде реална опасност да се наруши производството и преработката на селскостопански продукти, предвид затрудненията в доставките на необходимите средства за производство, както и поради задълбочаващия недостиг на работна ръка за изпълнението на основните дейности в отрасъла, породени от изпълнението на задължителните мерки за безопасност, въведени за преодоляване на Корона вирус епидемията.

От друга страна, затварянето на ресторантьорския, хотелиерския и туристическия бизнес (канал ХОРЕКА) до голяма степен намали консумацията на основни хранителни продукти – мляко, сирене, месо, плодове, зеленчуци и др., което стана допълнителна предпоставка за свиване на потреблението на земеделска продукция. На практика нормалното функциониране на цялата верига на доставка на храни беше нарушено, в резултат на което се стигна до затваряне на предприятия и освобождаване на работници.

От страна на Европейската комисия бяха предприети действия за осигуряване на средства, които да бъдат насочени към стопаните в земеделският сектор, с които да бъдат компенсирани за загубите, които търпят. В тази връзка бе направено изменение в европейското законодателство с приемане на Регламент (ЕС) 2020/872 на Европейския парламент и Съвета от 24 юни 2020 г. за изменение на Регламент (ЕС) № 1305/2013 във връзка със специална мярка за предоставяне на извънредно временно подпомагане от Европейския земеделски фонд за развитие на селските райони (ЕЗФРСР) в отговор на избухването на COVID-19. Предвид измененията в европейското законодателство Народното събрание прие промяна в Закона за подпомагане на земеделските производители, с която се създаде правно основание министъра на земеделието, храните и горите да издаде наредба, в която да бъдат разработени механизъм и правила за изплащане на финансово подпомагане на стопаните, които са засегнати от кризата.

В изпълнение на законовата делегация беше изготвен проект на Наредба за прилагане на мярка 21 "Извънредно временно подпомагане за земеделските стопани и Малки и средни предприятия, които са особено засегнати от кризата, предизвикана от COVID-19" от Програмата за развитие на селските райони за периода 2014 – 2020 г.

В предложения проект на Наредба е приложен следният механизъм за подпомагане и за разпределение на средствата, който се базира на няколко критерия:

* Приоритизиране на сектори, които принципно са идентифицирани като сектори в затруднение, такива, които са най-засегнати и изпитват най-големи проблеми с ликвидността, поради прилагане на мерките за ограничаване на разпространението на пандемията;
* Извършени допълнителни разходи за осигуряване на безопасни условия за осъществяване на дейността на стопанските субекти;
* Загуби за стопанските субекти от затруднена реализация, ограничено търсене на продукцията, спад на цените, поради което бе взето решение земеделските стопани да бъдат компенсирани по тази мярка в най-кратки срокове, още в рамките на настоящата стопанска година.

Необходимият финансов ресурс за компенсиране на всеки сектор е изчислен на база на извършените разходи средно на един зает в стопанствата - за дезинфекция, за закупуване на лични предпазни средства (маски, ръкавици, защитни облекла), произтичащи от въведени задължителни мерки със заповеди на министъра на здравеопазването предвид усложнената обстановка в страната. Необходимите средства включват и разходите за наемане на допълнителен персонал поради карантиниране на постоянни работници, за транспорт и др., както и на официалната статистика за заетостта.

Плащането на стопанство в секторите плодове, зеленчуци, животновъдство (ЕПЖ и ДПЖ), пчеларство, винено грозде, маслодайна роза и декоративни растения и цветя се базира на средния разход на един зает в съответния сектор, съобразен както със заетостта в тях, така и с размера на стопанствата.

Специално в розопроизводството, производството на декоративни растения и пчеларството вече са налични данни за значително намаление на приходите от дейността на стопанствата (с над 30% за розовия цвят, с около 40% за декоративните растения и с близо 15% за пчелния мед) спрямо предходната година, в резултат от почти пълното затваряне на реализационните канали на произведената продукция. Подобна ситуация се очертава и пред лозаро-винарския сектор, поради драстичното свиване на потреблението през периода. По тази причина, за тези сектори е отчетено влиянието и на посочените фактори и при изчисленията за средните размери на плащанията на стопанство е използван метод, основан на съотношение на стандартните разлики на отделните производства. Изборът на този подход гарантира съобразност на съотношението в размера на предложените плащания и дава решение при липса на достатъчно представителна анкетна информация и данни за реалното състояние на настъпилите разходи в стопанствата вследствие на COVID -19.

Липсата на индивидуална идентификация при животните с концентратен тип на хранене – птици и свине (с изключение на свине-майки) и с цел прилагане на еднакъв подход при тях, наложи разработване на модел на плащане на база среден разход на един зает в свиневъдните и птицевъдните ферми, съобразно броя на заетите в тях лица. При тях производственият процес е непрекъснат по своя характер, строго специализиран и в него са ангажирани повече заети, което е предпоставка за близък контакт между тях. Това изисква допълнителни разходи за защитни облекла и други предпазни средства. В допълнение, с цел опазване здравето на персонала и елиминиране появата на COVID-19, в тези стопанства се налага и дезинфекция на контактни повърхности, поради отглеждане на животните в затворени помещения.

Останалите сектори - зърнени, маслодайни, протеинови и други полски култури, също ще се възползват от подкрепата по мярката за COVID-19, въпреки че в резултат от по-високата си конкурентноспособност и пазарен потенциал те се справят по-успешно в кризисни ситуации, подобни на настоящата. Плащането ще се осъществи под формата на плащане на един зает, съобразно броя на заетите в стопанствата лица.

Предвиден е ресурс и за малките и средни предприятия в агрохранителната индустрия, които също изпитват затруднения във връзка с настоящата криза. Тези предприятия ще могат да избират между два вида плащания: компенсации за регистриран спад на оборота за периода март - юни 2020 г. спрямо същия период на предходната година или плащане средно на един зает в предприятието.

Общият размер на бюджета на мярката е в размер на 46.2 млн. евро /принос от ЕЗФРСР/, представляващи до 2% спрямо общия бюджет на ПРСР 2014-2020 г.

**Целите, които се поставят с предложения акт и очаквани резултати от прилагането:**

С настоящото предложение за Наредба за прилагане на мярка 21 “Извънредно временно подпомагане за земеделските стопани и Малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г. се цели стопаните да бъдат компенсирани по тази мярка в най-кратки срокове, още в рамките на настоящата стопанска година. По тази причина, при разпределението на средствата за основен критерий е възприет размерът на направените допълнителни разходи по прилагане на противоепидемиологичните мерки в стопанствата, като за целта се използват представени данни от браншови организации и официални източници на информация.

**Финансови и други средства, необходими за прилагането на наредбата:**

Проектът не предвижда разходването на допълнителни средства от бюджета на Министерство на земеделието, храните и горите. Финансовите средства ще бъдат предвидени в сметката за средствата от Европейския съюз на Държавен фонд „Земеделие“ - Разплащателна агенция.

**Анализ за съответствие с правото на Европейския съюз:**

В периода 3 юли - 9 юли 2020 г. беше проведена писмена процедура на Комитета по наблюдение на ПРСР 2014-2020 г., като до членовете на Комитета беше изпратено за гласуване предложение на Управляващия орган (УО) на ПРСР 2014-2020 г. за 8-мо изменение и допълнение на Програмата за развитие на селските райони 2014-2020 г. Изпратеното за одобрение предложение включваше текстове, с които се въвежда специфична мярка в ПРСР 2014-2020 г. за предоставяне на извънредна временна подкрепа за земеделски стопани и МСП, които са особено засегнати от кризата, предизвикана от COVID-19, съгласно чл. 39б на Регламент (ЕС) 1305/2013 г. и прехвърляне на средства към новата мярка.

Предложените за гласуване текстове бяха обсъдени с браншовите организации и заинтересованите страни на две видеоконферентни срещи, като по време на обсъжданията бе представен подробно и механизмът, по който е разработен подходът за подпомагане. В хода на дискусиите от страна на браншовите организации постъпиха някои предложения, които бяха отразени в изпратеното предложение за гласуване. Предложението на УО за 8-мо изменение на ПРСР 2014-2020 г. получи одобрение на писмена процедура от Комитета по наблюдение.Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

**Информация за проведените обществени консултации:**

На основание чл. 26, ал. 3 и 4 от Закона за нормативните актове проекта на наредба и проекта на доклад (мотиви) са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 14 дни. Помощта по мярката ще бъде отпусната под формата на еднократно платима сума за земеделски стопани и МСП. Земеделските стопани, които могат да се възползват от допълнителни средства по извънредната мярка от ПРСР 2014-2020 г. са кандидатите по схемите за директни плащания през 2019 г. и 2020 г., тези по мерките от Програмата за развитие на селските райони 2014-2020 г., както и всички пчелари, свиневъди и птицевъди, одобрени за държавна помощ *de minimis* през 2019 г. От допълнителната подкрепа по мярката могат да се възползват и приблизително 800 предприятия, занимаващи се с преработка на земеделска продукция, както и признати групи и организации на производители. Предвид продължаващата извънредна епидемична обстановка в страната, земеделските производители се нуждаят от спешна навременна подкрепа, която да компенсира генерираните допълнителни разходи и загуба на доходи, предизвикани от настъпилата криза. Срокът за обществена консултация от 14 дни ще даде възможност за ускоряване на процедурата по обявяване на прием по мярката, по обработка на заявления и съответно извършване на плащания в най-кратки срокове с оглед осигуряване на навременна подкрепа на засегнатите в сектора на земеделието.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на наредба, ведно с проекта на доклад към него, е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за прилагане на мярка 21 „Извънредно временно подпомагане за земеделските стопани и Малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложениe:** | 1. Наредба; 2. Справка за отразяване на постъпилите становища; 3. Справка за отразяване на постъпилите предложения и становища от проведената обществена консултация; 4. Постъпили становища. |

С уважение,

**Д-Р ЛОЗАНА ВАСИЛЕВА**

*Заместник-министър на земеделието, храните и горите*